b"\n_START_ARTICLE_\nLontoon maraton\n_START_PARAGRAPH_\nLontoon maraton on Lontoossa vuodesta 1981 l\xc3\xa4htien j\xc3\xa4rjestetty maratonjuoksukilpailu. Kilpailu j\xc3\xa4rjestet\xc3\xa4\xc3\xa4n vuosittain huhtikuussa ja se kuuluu World Marathon Majors -sarjaan. _NEWLINE_Lontoon maratonin yhteydess\xc3\xa4 ker\xc3\xa4t\xc3\xa4\xc3\xa4n merkitt\xc3\xa4v\xc3\xa4 summa hyv\xc3\xa4ntekev\xc3\xa4isyyteen. Kilpailuj\xc3\xa4rjest\xc3\xa4jien mukaan maraton on maailman suurin vuosittainen rahanker\xc3\xa4ystapahtuma. Vuonna 2006 maratonin yhteydess\xc3\xa4 ker\xc3\xa4ttiin 41,5 miljoonaa puntaa.\n_START_SECTION_\nHistoria\n_START_PARAGRAPH_\nChris Brasher ja John Disley alkoivat vuonna 1979 New Yorkin maratonin j\xc3\xa4lkeen pohtia maraton-kilpailun j\xc3\xa4rjest\xc3\xa4mist\xc3\xa4 my\xc3\xb6s Lontoossa. He matkustivat Yhdysvaltoihin tutustumaan New Yorkin ja Bostonin maratonien organisaatioon ja rahoitukseen. Brasher solmi Gilletten kanssa 50\xc2\xa0000 punnan arvoisen sopimuksen ja loi pohjan kilpailun hyv\xc3\xa4ntekev\xc3\xa4isyystoiminnalle. _NEWLINE_Ensimm\xc3\xa4inen Lontoon maraton j\xc3\xa4rjestettiin 29. maaliskuuta 1981. Halukkaita kilpailuun osallistujia oli yli 20\xc2\xa0000. Heist\xc3\xa4 6\xc2\xa0747 hyv\xc3\xa4ksyttiin ja 6\xc2\xa0255 suoritti kilpailun maaliin asti. Maratonin suosio on kasvanut tasaisesti siit\xc3\xa4 l\xc3\xa4htien. Vuonna 2008 34\xc2\xa0497 kilpailijaa saavutti maalin. _NEWLINE_Kilpailun johtajana toimii David Bedford. H\xc3\xa4nen apunaan ty\xc3\xb6skentelee Nick Bitel. Yhdess\xc3\xa4 Bedford ja Bitel ovat tehneet kilpailuun merkitt\xc3\xa4vi\xc3\xa4 muutoksia muun muassa kilpailun reittiin._NEWLINE_Kilpailu on paitsi merkitt\xc3\xa4v\xc3\xa4 huippu-urheilutapahtuma, jossa jaetaan huomattava summa palkintorahoina, my\xc3\xb6s kuntoilutapahtuma, jota ker\xc3\xa4\xc3\xa4ntyy seuraamaan reitin varrelle jopa puoli miljoonaa ihmist\xc3\xa4.\n_START_SECTION_\nKilpailun reitti\n_START_PARAGRAPH_\nKilpailu alkaa kolmesta erillisest\xc3\xa4 pisteest\xc3\xa4 Blackheathn ymp\xc3\xa4rill\xc3\xa4, Thames-joen etel\xc3\xa4puolelta noin 35 metrin korkeudesta. Kilpailijat kokoontuvat yhteen Woolwichiss\xc3\xa4 ja reitti laskeutuu vajaan kilometrin matkalla noin 40 metrist\xc3\xa4 10 metriin. _NEWLINE_Noin 10,5 kilometrin kohdalla kilpailijat kiert\xc3\xa4v\xc3\xa4t Cutty Sarkin Greenwichiss\xc3\xa4. T\xc3\xa4m\xc3\xa4n j\xc3\xa4lkeen reitti kulkee Surrey Quaysin ja Bermondseyn l\xc3\xa4pi Jamaica Roadia pitkin. Noin 19,3 kilometrin kohdalla reitti ohittaa Tower Bridgen ja kilpailijat ylitt\xc3\xa4v\xc3\xa4t Thamesin k\xc3\xa4\xc3\xa4ntyen it\xc3\xa4\xc3\xa4n. He jatkavat pitkin The Highwayta Wappingin l\xc3\xa4pi Isle of Dogsiin, mink\xc3\xa4 j\xc3\xa4lkeen he ohittavat Lontoon Towerin noin 36,2 kilometrin kohdalla. _NEWLINE_T\xc3\xa4m\xc3\xa4n j\xc3\xa4lkeen reitti kulkee Thamesia pitkin Westminsterin palatsille saakka, josta se k\xc3\xa4\xc3\xa4ntyy kohti St. James's Parkia ja Buckinghamin palatsia. Kilpailun maali on The Mallilla. Kilpailun loppuosa oli osa vuoden 2012 kes\xc3\xa4olympialaisten maratonreitti\xc3\xa4. _NEWLINE_Lontoon maraton on ainoa maraton, jonka reitti kulkee sek\xc3\xa4 l\xc3\xa4ntisell\xc3\xa4, ett\xc3\xa4 it\xc3\xa4isell\xc3\xa4 pallonpuoliskolla"